ไฟแนนเชียลไดเจส
TH แจกวอร์แรนต์เพิ่มทุน
5 มี.ค. 2556

TH แจกวอร์แรนต์เพิ่มทุน
นายระพีพัฒน์ สวนศิลป์พงศ์ กรรมการผู้อำนวยการ บริษัท ตงฮั้ว คอมมูนิเคชั่นส์ (TH) เปิดเผยว่า คณะกรรมการ (บอร์ด) มีมติอนุมัติให้แจกใบสำคัญแสดงสิทธิที่จะซื้อหุ้น หรือวอร์แรนต์ รุ่นที่ 2 (THW2) ให้แก่ผู้ถือหุ้นในอัตรา 3 ต่อ 1 บริษัทจึงเพิ่มทุนจดทะเบียนจาก 670 ล้านบาท เป็น 1,319,758,492 บาท โดยจัดสรรหุ้นจำนวน 203,333,333 หุ้น รองรับการใช้สิทธิวอร์แรนต์ ซึ่งราคาใช้สิทธิ 3 บาท
ส่วนที่ 2 จัดสรรหุ้นเพิ่มทุนจำนวน 6,425,159 หุ้น รองรับการปรับสิทธิ THW1 จาก 1 ต่อ 1 เป็น 1 ต่อ 1.1071 หุ้น สำหรับหุ้นเพิ่มทุนที่เหลือ 500 ล้านหุ้น เพื่อเสนอขายให้แก่บุคคลในวงจำกัด (พีพี) 
“เราเพิ่มทุนเพื่อเตรียมความพร้อมลงทุนในอนาคต โดยได้ยื่นประมูลก่อสร้างโรงไฟฟ้าเอกชนรายใหญ่ หรือ IPP และตั้งใจจะประมูล 1 โรงไฟฟ้าขนาดประมาณ 900 เมกะวัตต์ และการเพิ่มทุนยังทำให้โครงสร้างทางการเงินเข้มแข็งขึ้น” นายระพีพัฒน์ กล่าว
สำหรับผลงานรอบปี 2555 เฉพาะกิจการของ TH มีกำไรสุทธิ 11.184 ล้านบาท เพิ่มขึ้นถึง 1,116% จากปี 2554 ที่มีกำไรสุทธิ 0.919 ล้านบาท
CPN แตกพาร์–เพิ่มทุนขายพีพี 
คณะกรรมการ บริษัท เซ็นทรัลพัฒนา (CPN) มีมติให้เปลี่ยนแปลงมูลค่าหุ้นที่ตราไว้ (พาร์) จากหุ้นละ 1 บาท เป็นหุ้นละ 0.50 บาท ทำให้มีทุนชำระแล้วจำนวน 4,357,632,000 หุ้น และเพิ่มทุนจาก 2,178,816,000 บาท เป็นจำนวน 2,244 ล้านบาท โดยการออกหุ้นใหม่จำนวน 130,368,000 หุ้น เพื่อเสนอขายพีพีในราคาจากการสำรวจความต้องการซื้อของนักลงทุนสถาบัน
AH แจกหุ้นปันผล 
บริษัท อาปิโก ไฮเทค (AH) ประกาศจ่ายเงินปันผลเป็นหุ้นจำนวนไม่เกิน 53,774,860 หุ้น ให้แก่ผู้ถือหุ้นเดิมที่มีชื่อในทะเบียนวันที่ 18 มี.ค. 2556 ในอัตรา 5 หุ้นเดิมต่อ 1 หุ้นปันผล เท่ากับ 0.20 บาทและปันผลเป็นเงินสดอีก 0.25 บาท เป็นเงินไม่เกิน 120,993,435 บาท ก่อนหน้านี้บริษัทแจกเงินปันผลระหว่างกาล หุ้นละ 0.488 บาท รวมทั้งปีแจก 0.938 บาทต่อหุ้น คิดเป็นจำนวน 27% ของกำไรสุทธิของปี 2555 จำนวน 917 ล้านบาท คิดเป็นกำไรหุ้นละ 4.05 บาท พลิกจากปีก่อนที่ขาดทุนสุทธิ 389 ล้านบาท หรือ 1.72 บาทต่อหุ้น